**Методика обучения родному языку**

**ПРИЛОЖЕННЁ № 1**

Сибöтчис ар. Садын важын ни воисö да вöлiсö öктöмöсь ягöддэз: öмидз, сэтöр да крыжовник. Дзир барбарис кусттэз вылын öнöдз эшö гöрд видзис öктытöм ягöд, кöда воö быдöннысся сёрöнжык да вермас öшавны сiдз лым усьтöдз.

Жагвыв, шытöг да гажтöма, кыдз бытьтö охотатöг, киссис кусттэз вылiсь вежöтöм лист. Кельдöтiс да водiс межаэз пасьта ытшкытöм турун. Шоччисисö лук увтiсь просмöм да кушамöм гряддэз да картовка увтiсь гарйöм-бергöтöм му. Но тшыксьынытö погоддяыс öддьöнсö кытчöдз эз ешты. Луннэс сулалiсö кöсöсь да мичаöсь. Луншöр гöгöр тöдчöмöн эшö шонтiс шондi, кöть быд асыв кежö и усьлiс ни му вылö кöдзыт да дзор пуж.

Тшöтш сэтшöм кадö, рытъявыв, ме дзимляси садын: куртi да чукöртi сэтöр кусттэз вылiсь киссьöм лист. Öтiклаын кусттэс коласын куртыштöм бöрсянь кураныс увтын оссис неыджыт нора, кöда пытшкын, кыдз мыччассис меным, топ кинкö вöрзьöтчис. «Шыр, натьтö», − думайтыштi ме ас кежам, сувтчи. Но оссьöм нораись некин не эз пет, не бокö эз чеччöвт. Сэк ме жагвыв мышкыртчыштi матöжык сы весьтö, дзар керыштi бытшöмжыка и сэтöн вöлись вежöртi, мыйын делоыс. Некытшöм нора, кöда мыччассис меным одзжык, эз вöв. Вöлi дзир пятка пасьтышта гöпок, кöдаын, кыдз кöвдöм, зэв-зэв му бердас ляпкисьöмöн, пукалiс неыджыт лягушка. Öнi сiя кваркышавтöг видзöтiс ме вылö паныт не ас сьöртöт гырись, а батi, повзьöмувья ни ыждöм синнэзöн и дзик корис-кеймисис: «Эн ни сидзöт менö. Эн вашöт адззöм позiсь. Öтöрас кöдзыт ни. И эта гöпокын ме лöсьöтча тöвйыны» (Т.П.Фадеев сьöртi).

**Юасьӧммез:**

1. Висьталӧ, кыдз позьӧ пыртны сетӧм текстсӧ роднӧй кыв сьӧртi урок вылӧ.

Укажитӧ класс, учебнӧй тема, этап уроклiсь, мог текст пыртӧмлiсь. Казьмӧтӧ темаэз попутнӧй повтореннё понда. Вежӧртӧтӧ ассиныт думанытӧ.

2. Лӧсьӧтӧ да гижӧ ӧтiк заданнё бӧрйӧм учебнӧй тема сьӧртi, а сiдзжӧ 1-2 заданнё попутнӧй повтореннё понда.

3. Выполнитӧ кытшӧм-либо ӧтiк заданнё. Кытшӧм кужӧммез пондасӧ зорамны сiйӧ керикӧ.

4. Лӧсьӧтӧ ӧтiк заданнё орфография сьӧртi.

**Методика обучения родной литературе**

# ПРИЛОЖЕННЁ № 1

# Му сотчӧ

Гожумыс таво вöлi öддьöн жар. Кынымкö месяц небосянь эз усь öтiк ва воть. Видззез вылын одз рушмис турун, пуэз вылын öшöтчисö листтэз. Вöрын уялiс лöз тшынок, и кажитчис, бытьтö сэтчин сотчö костёр.

Андрей нима зоночка öтпыр вуграсис Янчер ю вылын, кöда визывтö вöррез коласöт, миян деревня дынöт. Вöлi пемдандор ни, но нельки татöн, юыс дорын, сё эшö ымралiс кöс тöлок. Шондi саясис ыджыт кöззэз сайö, вöр весьтöт уйис ни бледыник тöлiсь. Андрей каттис вугыршать бердö лескасö и лöсьöтчис мунны гортö.

Деревняö колiс мунны ыджыт пожумьяинöт. Кöр Андрей пырис сэтчö, сай берегыс ладорсянь, тожö пожумьяинсянь, тöлок вдруг вайöтiс нырö тшын дук. Зонка вежöртiс, что мыйкö сотчö, а мый − сiя эз тöд. Тшыныс вöлi не сэтшöм, кытшöм петö керку трубаись, а öддьöн курыт, дзик неылын сотiсö назём. «Мый сэтчин керсьö? Может, кинкö бöбалö?» − думыш керис зонка. А тшын сё кöвьясис и кöвьясис, жагöник петiс вöрсис и кывтiс ю весьтöт. Лажмытик местаöт, кытöн ваыс вöлi только пидзöсви, Андрей вуджис сай берегас и сразу жö казялiс, что сотчö... му! Зонка перво эз и верит аслас синнэзлö, сiя эз и думайтлы одзжык, что берег дорись уль му вермас сотчыны. А сiя вот! Муись петiс тшын, и тыдалiсö бикыввез. И кытчö бы дзар эн кер, быдлаын шаитiсö ни кöс мыррез, ризьöтiсö уввез. Татöн сотчис не только му, но и вöр. Кинкö юыс дорöт ветлöттöн уськöтöма би, и шогмöм пожар.

«Мый керны? Колö öнi жö кусöтны, колö дорйыны вöрсö, но верма ли öтнам?» − думайтiс зонка. Сiя пондывлiс вöлi кайöтлыны васö чуманокöн, кытчö тэчис чери, но чожа казялiс, что пессьö весь: мымда бы эз киськав, мусис сё петiс курыт да сьöд тшын. Сэк Андрей чепöссис гортас, котöртiс веськыта ю пöлöн деревняö.

− Маму, маму, − ышки-пойки пырис сiя керкуö. − Вöрас пожар, му сотчö!

− Кытшöм пожар? Кытöн сотчö?

− Да ю дорас, мельнича дынын!

Андрейлöн айыс мыйкö керис комын, и кöр кылiс зоныслiсь висьтасьöмсö, петыштiс джодж шöрö.

− Му сотчö? Да эта жö öддьöн умöль! Быль, мельнича дынын муыс торфа, сiя и сотчö...

Айыс шупыта петiс öтöрö, Андрей − тожö. Курыт тшын вайöтiс ни татчöдз, и ая-зона тэрмасисö мунны лесопункт контораö. Сэтчин нiя юöртiсö пожарыс йылiсь, звонитiсö лесничествоö. Чожа пондiс чукöртчыны отир. Мужиккез да инькаэз неважын только локтiсö удж вылiсь, вöлiсö мыдзöсь, но öксисö дружнöя. Вöрыс эд народнöй, некинлö абу охота, медбы сiя сотчис. Чожа быдöнныс перыта мунiсö мельница сайö, кытöн чижöтöмöн сотчисö ни лыссэз, койисö жарöн колодаэз, чискисö сiсь мыррез. Отир кайöтлiсö ведраэзöн ва, гарйисö кöртзыррезöн сотчан мусö, керисö канаваэз. Нiя уджалiсö ойшöрöдз, люзь вамисö, и гортö мунiсö только сэк, кöр кусiсö бикыввес.

Но пожар, тыдалö, эз вöв досповна кусöтöм.

Ашынас, кöр отир эшö вöлiсö гортын, деревняö верзьöмöн локтiс лесник. Сiя, тыдалö, бура тэрмасьöма: вöлыс пымалöм, аслас чужöмыс гöрдöтöм. Лесник чеччöвтiс вöв вылiсь и горöн юöртiс челядьыслö, кöдна ештiсö ни гöгöртны сiйö:

− Сё вöрыс сотчö. Беда, челядь.

− Мый жö керны? Может, ми отсавны вермам?

− Вермат, челядь. Давайте чукöртчö, босьтö сьöрö ведраэз, кöртзыррез и мунö кусöтчыны. А ме эшö вöр заптiссез дынö ветла.

Лесник шупыта гöнитiс посёлоклань, а челядь чепöссисö чукöртны отирöс.

Недыр мыйись мельницалань кыссис быдса лёдз − взрослöйез и челядь. Быдöнлöн киэзын вöлiсö ведраэз, кöртзыррез, черрез.

Пожар ештöм паськавны ни. Муын сотчисö вужжез, пöрласисö ыджыт пуэз, Челядь кайöтлiсö юись ва, киськалiсö мыррез, мусö. Би вуджöма ни нiйö канаваэсö, кöднö ойнас гарйисö отирыс, и öнi колiс вились гарйисьны. Не öтiк сотня ведра ва ни кайöтiсö челядь, а му сотчис и сотчис. Сьöкыт кусöтны торфсö, öддьöн сiя сотчö. Видзöтан, некытöн ровно биыс абу ни, а тшын сёравно петö.

Чожа локтiс лесник. Сiя висьталiс, что пожар вылö лесопункт иньдiс бульдозер. Но кытчöдз сiя эз вöв, челядь эз пондö весь öштыны кадсö, а одзлань тышкасисö бикöт.

Уна вын нiя пуктiсö, медбы пожарыс эз паськав. И только сэк, кöр веськыта колодаэз да мыррез вылöт, ёна гургöмöн и жольöтöмöн сибалiс бульдозер, челядь пуксисö берег дорö шоччисьыштны. Бульдозерист иньдöтiс ассис вына машинасö сотчан месталань, гöгöртiс сiйö. Бульдозерлöн лэчыт пурт увтын лотшкöтöмöн пöрисö пуэз, нильк мунiсö рябина да льöмпу кусттэз. Сэсся бульдозерист лэдзис пуртсö лажмытжыка, öдззис гарйыны канава. Сiя гарйис öддьöн пыдына, мöдöртiс быдöс торфсö, орлалiс вужжесö, лэбтiс песöк. Би локтiс эта канава дынöдз и эз ни вермы вуджны сiйö: песöкыс эд оз сотчы!

Челядь иньдöтчисö гортö. Нiя баитiсö сы йылiсь, что би вермис бы керны ыджыт вред, если бы Андрей эз казяв пожарсö аскадö и эз юöрт сы йылiсь отирлö (В.Исаев сьӧртi).

**Юасьöммез:**

1. Висьталӧ, кытшӧм классын велӧтсьӧ рассказ. Укажитӧ тип да вид уроклiсь, висьталӧ медшӧр мог уроклiсь. Вежӧртӧтӧ ассиныт думанытӧ.

2. Аркмӧтӧ куим юасьӧм герой мывкыд вежӧртӧм понда.

3. Лӧсьӧтӧ ӧтiк творческӧй заданнё рассказ дынӧ. Комментируйтӧ сiйӧ.

4. Лӧсьӧтӧ куим заданнё челядьлiсь лыддьӧтан навыккез зорӧтӧм понда.